През 1827 година Пален достига чин генерал от кавалерията, но за командване му е поверен пехотен корпус. В руско-турската война през 1829 година участва в обсадата на Силистра. Действайки под началството на генерал Иван Дибич, през май същата година командва главните руски сили в сражението при Кюлевча, недалеч от Шумен. След преминаването на Дибич през Балкана Пален се сражава при Сливен и Одрин. Завършва военната си кариера с участието си в потушаването на въстанието в Полша през 1831 година. Корпусът под негово началство формира една от щурмовите колони при превземането на Варшава.